158 immigrante naby Lesotho-grens aangekeer(Foto: Verskaf) Altesame 158 onwettige immigrante is in die Vrystaat naby die grens van Lesotho aangekeer nadat die polisie en die weermag ŉ padblokkade in die gebied opgestel het. Die immigrante het uit ŉ konvooi Toyota Quantum-bussies gestroom ná ŉ skietgeveg tussen owerhede en die insittendes van een van die voertuie uitgebreek het. Brig. Motantsi Makhele, polisiewoordvoerder, sê owerhede het Sondag in die vroeë oggendure ŉ padblokkade op die R702‑ en R26-kruising in Wepener opgestel, aangesien hierdie deel van die grens onbewaak is. Om 00:45 het ŉ konvooi van 13 identiese bussies, ŉ Toyota Regius, ŉ Volkswagen Golf en ŉ BMW 523i die padblokkade uit die rigting van Lesotho genader. “Die bestuurder van die eerste Toyota Quantum-bussie het nie van die pad afgetrek soos een van die beamptes aangedui het nie, maar eerder skote op owerhede begin afvuur,” sê Makhele. “Beamptes het teruggeskiet en een man is gevolglik lig beseer. Hy is na ŉ hospitaal in Bloemfontein geneem.” Ná die skietgeveg het al die voertuie eindelik tot ŉ stilstand gekom en owerhede het dit deursoek. Byna 160 mense sonder die nodige dokumente wat hulle toelaat om die land binne te kom, is in die voertuie aangetref. Die polisie het ook op twee vuurwapens wat in die BMW versteek was, afgekom en daarop beslag gelê. “Vyf mans wat in die BMW was, is in hegtenis geneem vir die besit van onwettige vuurwapens en ammunisie, asook die besit van vermoedelik gesteelde goedere,” sê hy. “Al die immigrante is ook in hegtenis geneem vir die oortreding van die Immigrasiewet.” Die vyf verdagtes, wat almal tussen die ouderdomme van 24 en 39 jaar is, sal na verwagting Dinsdag in die Wepener-landdroshof verskyn. Lt.genl. Baile Motswenyane, provinsiale polisiekommissaris, het die polisie- en weermaglede bedank vir hul samewerking in hierdie geval. “Ons is dankbaar vir die gesamentlike pogings van die polisie en die weermag wat seker maak dat hierdie wetteloosheid gestuit word,” sê sy. “As wetstoepassingsagentskappe sal ons nooit toelaat dat mense net maak soos hul wil en nie ons wette gehoorsaam nie.”